钦定古今图书集成/明伦汇编/宫闱典/第117卷 > 张汝弼
## 钦定古今图书集成/明伦汇编/宫闱典/第117卷 > 张汝弼

按《金史外戚传》：“汝弼字仲佐，父元征，彰信军节度使
元素之兄也。汝弼初以父荫补军，正隆二年，中进士
第，调沈州乐郊县主簿。元征妻高氏与世宗母贞懿
皇后有属，世宗纳元征女为次室，是为元妃。张氏生
赵王允中。世宗即位于辽阳，汝弼与叔元素俱往归
之，擢应奉翰林文字。世宗御翠峦阁，召左司郎中高”
衎及汝弼问曰：“近日除授，外议何如？宜以实奏，毋少
隐也。有不可用者，当改之。”衎、汝弼皆无以对。自皇统
以来，内藏诸物，费用无度，吏夤缘为奸，多亡失。汝弼
与宫籍直长高公穆入殿小底王添儿阅实之，以类
为籍，作四库以贮之。于是内藏库使王可道等皆杖
一百，汝弼等各进阶。顷之，兼修起居注，转右司员外
郎。母忧去官。起复吏部郎中，累迁吏部尚书，拜参知
政事。诏徙女直猛安谋克于中都，给以近郊官地，皆
塉薄。其腴田皆豪民久佃，遂专为己有。上出猎，猛安
谋克人前诉所给地不可种蓺，诏拘官田在民久佃
者与之。因命汝弼议其事，请条约立限，令百姓自陈，
过限许人首告，实者与赏。上可其奏，仍遣同知中都
转运使张九思拘籍之。上问：“高丽、夏王皆称臣，使者
至高丽，与王抗礼，夏王立，受使者拜，何也？”左丞襄对
曰：“故辽与夏为甥舅，夏王以公主故，受使者拜。本朝
与夏约和，用辽故礼，所以然耳。”汝弼曰：“《誓书》称‘一遵
辽国旧仪，今行之已四十年，不可改也’。”上曰：“卿等言
是也。”上闻尚书省除授小官，多不称职，召汝弼至香
阁，谓之曰：“他宰相年老，卿等宜尽心。”汝弼对曰：“材薄
不足以副圣意耳。”进拜尚书右丞。于是户部粜官仓
粟，汝弼请使暖汤院得籴之。上让曰：“汝欲积阴德邪？
何区区如此！”左丞相徒单克宁得解政务，为枢密使。
是日，汝弼亦怀表乞致仕，上使人止之曰：“卿年未老，
未可退也。”进左丞，与族弟参知政事汝霖同日拜，族
里以为荣。有年未六十而乞致仕者，上不许。汝弼曰：
“圣旨尝许六十致仕。”上责之曰：“朕尝许至六十者致
仕，不许未六十者。且朕言六十致仕，是则可行，否则
当言。卿等不言，皆此类也。”久之，坐擅增诸皇孙食料，
与丞相守道、右丞粘割斡特刺、参政张汝霖各削官
一阶。上曰：“准法当解职，但示薄责耳。”汝弼在病告，上
谓宰相曰：“汝弼久居执政，练习制度，颇能斟酌人材，
而用心不正。”乃罢为广宁尹，赐通犀带。汝弼为相，不
能正谏，上所欲为，则顺而导之，所不欲为，则微言以
观其意。上责之，则婉辞以引过，终不忤之也，而上亦
知之。且黩货以计，取诸家名园甲第、珍玩奇好，士论
薄之。二十七年，薨。汝弼既与永中甥舅阴相为党。章
宗即位，汝弼妻高氏每以邪言怵永中，觊非望，画永
中母像，侍奉祈祝，使术者推算永中。有司鞫治，高氏
伏诛，事连汝弼。上以事觉在汝弼死后，得免削夺。